Ane Halsboe-Jørgensen (S), 2023-11-16:
Tak for ordet, formand, og tak til ordførerne for en god drøftelse i dag.
Tak til alle for en god forudgående proces, nogle gode forhandlinger og, synes jeg også, et Folketing, der bredt har vist, at arbejdsmiljø har stor vigtighed og stor prioritet.
Det er ikke altid det indtryk, man kan få, når man sådan bevæger sig i den offentlige debat.
Så kan det være svært at få arbejdsmiljøet helt op på toppen af dagsordenen.
Det bliver måske set lidt som et blødt område, og fordi vi er så enige om vigtigheden herinde, er det heller ikke så tit, at de store konflikter udfolder sig.
Dermed er det også en anledning i dag til faktisk lige at dvæle lidt ved, hvor vigtig en aftale det her er, hvor vigtigt et område det her er, og hvor stærkt jeg synes det er, at vi politisk kan stå sammen om lige præcis det.
Det er ikke kun, fordi nye tal har vist, at arbejdsmiljø hvert år koster os 30 mia. kr.
Så blot en indledningsvis tak for at tage ansvar og for at bakke op og for at vise, at det her er en sag, vi samlet går ind for.
Med førstebehandlingen i dag tager vi et rigtig vigtigt skridt til at implementere det.
Flere har været inde på, at Arbejdstilsynets reaktionstyper og virkemidler bliver forenklede, selvfølgelig efter en tæt dialog med Arbejdstilsynet selv, sådan at virksomhederne på den ene side får lettere ved at forstå konsekvenserne af reglerne og det at overtræde reglerne, men også handlemulighederne efter et tilsyn, men uden at vi på den anden side går på kompromis med beskyttelsesniveauet.
Lige præcis den del er jeg meget optaget af.
Derfor vil jeg også meget klart tilkendegive til bl.a. SF's ordfører, der spørger, om vi følger bekymringen for, om de mere forenklede reaktionstyper og virkemidler faktisk modsvarer et tilsvarende beskyttelsesniveau, at det er en klar forudsætning ind i den her aftale.
Det er så klart også vurderingen, at det er det, der vil være.
Hvis det viser sig at være noget andet, synes jeg vi skal drøfte det igen.
Det samme gælder sådan set også engagementet bredt set i Folketinget i at passe på de mennesker, vi har i vores land, der arbejder med asbest.
Det er jo egentlig vildt, at man for 35 år siden tog ansvar for at sige, at det her materiale vil vi ikke have i Danmark, men at der stadig væk er så mange, der i deres arbejdsliv får berøring med det.
Det er, som flere også har været inde på, potentielt et vanvittig farligt stof, der kan gøre, at man ender med at blive dødeligt syg.
Derfor glæder jeg mig over, at vi især i bygge- og anlægsbranchen tager hårdere fat, men også giver de mennesker, der arbejder med det her, en bedre mulighed for faktisk at få indblik i, hvad de har været udsat for, via asbestprotokoller.
Jeg er med på det, Nye Borgerlige spørger til, i forhold til om det er realistisk, at man gemmer det.
Jeg tror, at det overhovedet at få adgang til viden er et vigtigt element.
Så kan man selvfølgelig godt forestille sig, at man har mange ansættelser, som gør, at det bliver svært overskueligt at gemme gennem årene.
Det synes jeg da vi skal prøve at tale videre om om vi kan hjælpe til med.
Men i det hele taget det at have et system, hvor du, når din ansættelse ophører, får adgang til en protokol med alt, hvad du har været udsat for, som du kan få elektronisk og dermed gemme til en videre behandling, synes jeg er en markant forbedring af folks vilkår.
Så er der, som også bl.a. Enhedslistens ordfører var inde på, en vigtig beskyttelse af vores arbejdsmiljørepræsentanter og inklusive jo også de anbefalinger, vi har fået fra det midlertidige udvalg osv.
Så jeg synes, det samlet set er nogle væsentlige forbedringer, vi står og behandler i dag.
Jeg er meget glad for den brede opbakning, og jeg synes, det lægger nogle spor ud til et videre forløb fremadrettet, hvor arbejdsmiljøet bliver prioriteret højt i Folketinget.
Vi får sendt et signal om, at det her ikke er en arbejdstagerinteresse, en arbejdsgiverinteresse, men at det er bredt, samlet set, at vi som samfund skal passe på vores arbejdsmiljø og passe på de mennesker, der går på arbejde hver eneste dag.
Så tak for behandlingen i dag.
Jeg glæder mig til den videre drøftelse i udvalget.